বাজার ঘুরে দেখা গেল, আবহমান গ্রামবাংলার হাতপাখার বর্ণিল নকশা, লোকজ মোটিফসহ নানা ফ্লোরাল ও জ্যামিতিক মোটিফের ব্যবহার করা হয়েছে ফতুয়া, পাঞ্জাবি, শার্ট ও পাঞ্জাবিতে। সুতি, অ্যান্ডি সুতি, ভয়েল, জয় সিল্কসহ বিভিন্ন কাপড়ে স্ক্রিন প্রিন্ট, এমব্রয়ডারি করে ফতুয়া করা হয়েছে।  উজ্জ্বল রং অথচ কাজটা খুব  সাধারণ, এমন পাঞ্জাবিই তরুণদের পছন্দ। আর আরামদায়ক তো হতেই হবে। তাই সুতি কাপড়ই তাঁদের প্রথম পছন্দ। এ ছাড়া এবার অরবিন্দ কাপড়ও বেশ ব্যবহূত হচ্ছে। খাটো পাঞ্জাবির প্রতি তরুণদের ঝোঁক বেশি। তা আবার বেশ ফিটিং হতে হবে। তবে অনেকে গরমের কারণে ঢিলেঢালা পাঞ্জাবিও পরবেন। পাঞ্জাবির ঝুল যেমনই হোক, কলারটা এবার বেশ বাহারি হবে। পাঞ্জাবির সামনের অংশ জুড়ে বড় কারুকাজও চোখে পড়বে। সহজে ধুতি পরার জন্য অনেক ফ্যাশন হাউস ধুতি কাট পায়জামা এনেছে। এসবের কোমরে ইলাস্টিক দেওয়া, যা পরতে সহজ।